Það skýrist í kvöld hvaða Evrópulið komast beint á HM í Katar á næsta ári. Evrópumeistarar Ítalíu þurfa að fara í umspil og Danir töpuðu sínum fyrsta og eina leik í undankeppninni í gær.
Spennan í C-riðlinum var mikil fyrir lokaumferðina en Ítalía og Sviss börðust um toppsæti riðilsins, liðin tvö jöfn að stigum. Ítalía mætti Norður-Írlandi en leiknum lauk með markalausu jafntefli. Á sama tíma vann Sviss Búlgaríu 4-0 og Sviss komst þar með á HM en Ítalía þarf að fara í umspil. Í F-riðlnum voru Danir þegar búnir að tryggja sér efsta sæti riðilsins og farseðilinn á HM, en Dönum mistókst þó að fara taplausir í gegnum undankeppnina. Fyrsta og eina tap liðsins kom gegn Skotlandi í gær, Skotar unnu 2-0, og fara í umspilið. Englendingar rótburstuðu San Marínó í I-riðlinum, 10-0, og enduðu efstir í riðlinum, en Pólland fer í umspil. Harry Kane raðaði inn mörkum í síðustu leikjum undankeppninnar fyrir England, skoraði sjö mörk í síðust tveimur leikjum liðsins. Fjögur markanna komu í gær og tókst Kane þar með að jafna við Gary Lineker er kemur að fjölda marka fyrir England. Mörk Harry Kane fyrir enska landsliðið eru nú orðin 48 talsins. Sir Bobby Charlton er næst markahæsti landsliðsmaður Englands frá upphafi með 49 mörk en sá sem situr á toppnum er Wayne Rooney með 53 mörk. Kane þarf því að skora sex mörk til viðbótar til að bæta markamet Rooney. Undankeppni heimsmeistaramótsins í Evrópu lýkur í kvöld og er spennan afar mikil í G-riðlinum. Fyrir lokaumferðina er Holland með 20 stig og Tyrkland og Noregur með 18. Holland mætir Noregi og Tyrkland Svartfjallalandi.
Haukar unnu nauman eins marks sigur á ÍBV í úrvalsdeild karla í handbolta í gærkvöld, 36-35, og Haukar eru nú einir á toppi deildarinnar með 13 stig. Afturelding vann góðan sigur á KA, 33-29, og fór Afturelding upp í 5. sætið með 10 stig en KA er áfram í 9. sæti deildarinnar með sex. Stjarnan og FH eigast við klukkan hálf átta í kvöld og geta bæði lið komist upp í 2. sætið með sigri. Áttunda umferð úrvalsdeildar kvenna hefst í kvöld með viðureign HK og Hauka en liðin eru jöfn að stigum í 4. og 5. sæti deildarinnar með sjö stig.